Ակիս Ցոխաձոպուլոս

Ակիս Ցոխաձոպուլոս (, լրիվ անունը Ապոստոլոս-Աթանասիոս Ցոխաձոպուլոս, ), հույն քաղաքական գործիչ, «Համահունական սոցիալիստական ​​շարժում» կուսակցության հիմնադիրներից մեկը։ Զբաղեցրել է մի քանի նախարարական պաշտոններ։ Կոռուպցիոն սկանդալից հետո ազատազրկման պատիժ է կրել։

Կենսագրություն 
Ակիս Ցոխաձոպուլոսը ծնվել է 1939 թվականին Աթենքում, բայց մեծացել է Սալոնիկում, որտեղ 1940 թվականին տեղափոխվել է նրա ընտանիքը։ Նրա հայրը Ստամբուլից էր, մայրը՝ Յաննինայից։ Երիտասարդության տարիներին նա պրոֆեսիոնալ բասկետբոլ է խաղացել։ Երկու տարի (1953 և 1954 թվականներին) խաղացել է ՊԱՈԿ ակումբում։ Ավելի ուշ նա սովորել է Մյունխենի տեխնիկական համալսարանում, դարձել է ինժեներական գիտությունների դոկտոր (1964) և տնտեսագետ (1967): Նա աշխատել է Գերմանիայի, Ավստրիայի, Շվեյցարիայի և Իտալիայի շինարարական նախագծերի վրա։ Գերմանիայում նա անցկացրել է 16 տարի՝ 1959-1975 թվականներին, ապա վերադարձել Հունաստան։ 1968 թվականին ռազմական խունտան արգելել է նրան մուտք գործել երկիր և զրկել Հունաստանի քաղաքացիությունից։

Անձանական կյանք 
1964 թվականին նա ամուսնացել է գերմանացի կնոջ՝ Գուդրուն Մոլդենգաուերի հետ։ Ունեցել է դուստր և որդի։ 2004 թվականին նա կրկին ամուսնացել է Վասիլիկա Ստամատիի հետ։

Քաղաքական գործունեություն 

1968 թվականին Ակիս Ցոխաձոպուլոսը Ֆրանկֆուրտում հանդիպել է Անդրեաս Պապանդրեուի հետ, իսկ 1970 թվականին դարձել է Համահունական ազատագրական շարժման անդամ։ Նա «Համահունական սոցիալիստական ​​շարժում» կուսակցության հիմնադիր անդամներից էր։ Այդ ժամանակվանից նա մասնակցել է կուսակցության գործադիր մարմինների աշխատանքներին։ 1990-1994 թվականներին նա եղել է «Համահունական սոցիալիստական ​​շարժում» կուսակցության Կենտկոմի քարտուղար, իսկ 1995 թվականին ընտրվել է Սոցիալիստական ​​կուսակցության փոխնախագահ։

1981 թվականի ընտրություններում առաջին անգամ հունական խորհրդարան է ընտրվել «Համահունական սոցիալիստական ​​շարժում» ցուցակներով։ 1985-2004 թվականներին Սալոնիկի առաջին ընտրատարածքից վերընտրվել է պատգամավոր։ Նա հրաժարվել է մասնակցել 2007 և 2009 թվականների ընտրություններին, չնայած որ կուսակցության ցուցակում զբաղեցնում էր 7-րդ տեղը։

1995 թվականին Ակիս Ցոխաձոպուլոսը դարձել է Հունաստանի փոխվարչապետ Անդրեաս Պապանդրեուի հիվանդության տարիներին։ Այս պաշտոնում նա ներկայացրել է Հունաստանը Մադրիդում Եվրամիության անդամ երկրների գագաթնաժողովին։

Սկանդալներ և քրեական գործեր 
2010 թվականի մայիսի 30-ին «Կատիմերինի» և «Պրոտո Թեմա» թերթերը տեղեկատվություն են հրապարակել այն մասին, որ Ցոխաձոպուլոսի կինը Հունաստանի 3842/2010 «արդարության վերականգնման և հարկերի վճարումից խուսափելու դեմ պայքարի մասին» օրենքի ուժի մեջ մտնելուց երեք օր առաջ Դիոնիսիա Արեոպագիտա փողոցում ձեռք է բերել մոտ մեկ միլիոն արժողությամբ տուն օֆշորային ընկերության միջոցով։ Հետաքննությունը պարզել է նաև, որ ընկերության սեփականատերերից մեկը TORCASO Investments Ltd-ն ներգրավված է եղել Վատոպեդի վանքի շրջակայքում անշարժ գույքի հետ կապված կոռուպցիոն սկանդալի մեջ։ Հունիսի 1-ին Աթենքի ընդհանուր իրավասության դատարանի դատախազը նախաձեռնել է ֆինանսական հանցագործությունների հետաքննություն։ Հունիսի 7-ին Ակիս Ցոխաձոպուլոսը խնդրել է դադարեցնել իր անդամակցությունը կուսակցությանը։

2011 թվականի մարտի 18-ին գերմանական «Der Spiegel» ամսագիրը Ցոխաձոպուլոս անունով նույնպես մասնակցում էր Ferrostaal-ի գործարքին 2010 թվականի փետրվարին։ Այս հրապարակման համար Ակիս Ցոխաձոպուլոսը դատական ​​հայց է ներկայացրել ընդդեմ հրապարակման։

2011 թվականի մարտի 31-ին սկսվել է հետաքննություն՝ հայտնաբերված 178 միլիոն եվրոյի ավանդի վերաբերյալ։ Հետաքննությունը պետք է պարզեր, թե արդյո՞ք այդ միջոցները օրինականորեն կուտակվել են, և արդյո՞ք հարկերը վճարվել են։

2011 թվականի ապրիլի սկզբին հրապարակվել են տվյալներ Ակիս Ցոխաձոպուլոսին Ferrolstaal ընկերության ներկայացուցիչների կողմից սուզանավերի վաճառքի նախօրեին կաշառքի փոխանցման մասին։ Ապրիլի 11-ին այս սկանդալի ծավալումից հետո Ցոխաձոպուլոսը վտարվել է «Համահունական սոցիալիստական ​​շարժում» կուսակցությունից։ 2011 թվականի ապրիլի 28-ին Հունաստանի խորհրդարանի 226 անդամներ քվեարկել են հետաքննության համար հատուկ կոմիտեի ստեղծման և գերմանական սուզանավերի մատակարարման դեպքում Ցոխաձոպուլոսին քրեական պատասխանատվության ենթարկելու օգտին։

2013 թվականի հոկտեմբերի 7-ին նա մեղավոր է ճանաչվել բոլոր կետերով, իսկ հաջորդ օրը դատապարտվել է առավելագույն 20 տարվա ազատազրկման։

Նախարարական պաշտոններ 

Ցոխաձոպուլոսը իր գործոնեության ընթացքում զբաղեցրել է նախարարական հետևյալ պաշտոնները.
 Հասարակական աշխատանքների նախարար (1981-1985)
 Կառավարության նախագահության հարցերով նախարար (1985-1987)
 Ներքին գործերի նախարար (1987-1989)
 Տրանսպորտի և կապի նախարար (1989-1990) (կոալիցիոն կառավարություն)
 Ներքին գործերի նախարար (1993-1995)
 Ազգային պաշտպանության նախարար (1996-2001)
 Զարգացման հարցերով նախարար (2001-2004)

Ծանոթագրություններ

Արտաքին հղումներ 
 Պաշտոնական էջ
 Կենսագրությունը՝ «Համահունական սոցիալիստական ​​շարժում» կուսակցության կայքում
Հունաստանի նախարարներ
Հունաստանի քաղաքական գործիչներ
Սալոնիկ քաղաքում ծնվածներ
Հույներ